Il-vera tifsira tal-indiema ta' Konrad Mizzi

It- Times of Malta tal-lum tikkwota lil Konrad Mizzi fejn jgħid li huwa jisgħobbieħ li kien fetaħ kumpannija sigrieta bl-assistenza ta' Mossack Fonseca fil-Panama .

M'għandix dubju li għandu l-għali.

Iżda għandu l-għali għaliex il-ħajja politika tiegħu kienet tkun ħafna aktar faċli li kieku ma nqabadx fil-fatt.

Konrad Mizzi diġà qed jixjieħ fil-gvern u kull ġurnata li tgħaddi qed jipposponi dak il-jum li fiħ is-setgħa ma tibqax f'idejh, meta n-nies ma tibqax tfittxu u meta ma jkollu lil ħadd biex jipproteġieħ.

Jinsab beżgħan minn dak kollu li għad irid isib ma' wiċċu u għandu għali kbir li seħħew ċirkostanzi li inevitabbilment sejrin iwassluh biex jagħmel il-kontijiet.

Inċidentalment, fl-artiklu tiegħu pubblikat fil-paġna ta' wara tal-ġurnal Arnold Cassola jgħid l-istess affarijiet fil-konfront ta' Joseph Muscat.

Dan ukoll qed iħoss il-piż fuq dahru u jittama li jibqa' ggranfat biex ikompli jgawdi mill-immunità li tagħtih is-setgħa.

Ma jistax jitlaq, skont Arnold Cassola.

U jidher li hekk hu.

Iżda jekk ikun il-każ li Joseph Muscat jitlaq tassew, Konrad Mizzi qed jagħmel minn kollox biex jeħodlu postu.

Għaliex?

Għaliex Konrad Mizzi u Joseph Muscat igħattu x-xtur ta' xulxin.

Jekk jinfatam wieħed minnhom, l-ieħor ikollu jlaqqatha wkoll.

U għax il-borma fuq tlieta toqgħod, hemm ukoll Keith Schembri.

Dan jippreferi li jibqa' sieket.

Fi dlam ċappa, taralu biss l-abjad ta' għajnejh.

Dan huwa ta' sinjifikat kbir għaliex xi drabi l-impunità sħiħa li qegħdin igawdu ma tagħtihomx is-serħan tal-moħħ.

Xi drabi ninsew li dawn it-tlieta jafu aktar milli nafu aħna.

U dak li jafu ma jserrħilhomx moħħhom.

Bil-maqlub, jinsabu mwerwrin li għad jinkixef dak kollu li jafu bih.

Konrad Mizzi jgħid li jisgħobbieh li fetaħ kumpannija fil-Panama.

Din l-istqarrija fiha x'tifhem.

Għaliex il-kwistjoni m'hix biss dwar Hearnville u Tillgate iżda wkoll dwar il-fatt li dawn iż-żewġ kumpanniji kellhom lil 17 Black u lil Macbridge fil-mira tagħhom.

Dawn huma l-istess kumpanniji li mingħandhom Hearnville u Tillgate kellhom jirċievu $5,000 kuljum kull wieħed.

Il-kwistjoni hi wkoll dwar il-fatt li sid is- 17 Black huwa Yorgen Fenech.

Ukoll dwar il-fatt li Yorgen Fenech huwa sid ma' ħaddieħor tal- Electrogas .

U dwar il-fatt li Konrad Mizzi rabat lill-pajjiżna f'kuntratt jinten mal- Electrogas .

Hemm raġunijiet oħrajn il-għala Konrad Mizzi huwa beżgħan.

Huwa jaf aktar milli nafu aħna.

Iżda jaf ukoll li hemm oħrajn ukoll li jafu aktar milli nafu aħna.

U dawn mhux kollha jistgħu jiġu fdati biex fommhom iżommuh sieket.

Fejn kien Yorgen Fenech f'dawn l-aħħar xhur?

X'sar minnu?

Qed jorqod sew fuq l-imħadda tiegħu?

Il-pressjoni ta' demmu tajba?

Għadu jikkonċentra waqt xogħolu?

Konrad Mizzi qed igawdi mill-kenn tal-istituzzjonijiet li ħakem Joseph Muscat.

Sentenza bħal dik li ta l-bieraħ l-Imħallef Giovanni Grixti lil Konrad Mizzi tkompli ssaħħaħlu l-impunità u jaħseb li tista' tagħtih serħan il-moħħ.

Il-mod kif Helena Dalli abbandunat lil Konrad Mizzi hekk kif sabet ruħħa mhux aktar dipendenti mis-saħħa politika ta' Joseph Muscat ċertament huwa ta' tħassib għalih.

Is-serħan tal-moħħ tiegħu jiddependi mir-rabtiet li għandu ma' wħud li ma tantx jarawħ ħelu.

Hemm ministri onesti li huma fferoċjati għalih talli ġiegħelhom jidhru koroħ.

U hemm ukoll ministri diżonesti li ma jġerrħuħx għaliex intebħu li sehemhom mix-xaħam qatagħulhom barra.

Dawn ir-rabtiet għad jinħallu meta jintmessu mir-raġġi tal-ġustizzja.

Għad jasal jum li fih is-sisien ikollhom iċedu.

U jkun dakinhar li Konrad Mizzi jitgħallem il-vera tifsira tal-indiema.

Previous: Sfida lill-Kummissarju-elett Helena Dalli Next: Avukati tad-ditta Chetcuti Cauchi ma jattendux id-Delta Conference hekk kif jibda' s-smiegħ quddiem il-Kummissjoni tal-Amministrazzjoni tal-Ġustizzja window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Avukati tad-ditta Chetcuti Cauchi ma jattendux id-Delta Conference hekk kif jibda' s-smiegħ quddiem il-Kummissjoni tal-Amministrazzjoni tal-Ġustizzja

Membri tad-ditta legali Chetcuti Cauchi m'attendewx u baqgħu ma ndirizzawx id-Delta Conference – dan ma kien xejn ħlief sinjal li l-iskandlu li nkixef permezz tal-kamera moħbija tal-M6 heżżet lil waħda mill-aktar aġenziji tal-bejgħ tal-passaporti li għamlu suċċess fil-pajjiż.

Priscilla Mifsud, waħda mis-sħab mad-ditta legali, kellha tkun fuq il- panel tad-diskuzzjoni iżda baqgħet m'attendietx għall-konferenza dalgħodu biex b'hekk dan il-panel kien kompost minn irġiel kompetituri biss.

L-istand li ħejjew Chetcuti Cauchi kien hemm baħħ għaliex ħadd ma kien qed jokkupah: ħadd mill-mexxejja tad-ditta legali m'attenda għax inzerta li kien il-jum li fih kellu jibda' s-smiegħ ta' każ kontriha quddiem il-Kummissjoni tal-Amministrazzjoni tal-Ġustizzja li hi entità kostituzzjonali.

Il-każ infetaħ wara li l-każ ġie riferit lill-Kamra tal-Avukati ġie riferit lilha l-bieraħ mill-Maġistrat Caroline Farrugia Frendo u dan wara li kkonkludiet li Jean Philippe Chetcuti, sieħeb fid-ditta legali Chetcuti Cauchi, kien kiser il-kodiċi tal-etika tal-avukati.

Din il-konklużjoni kienet konsegwenza ta' talba li għamlet repubblika biex issir inkjesta in genere dwar suspett ta' twettiq ta' reati kriminali wara l-ammissjonijiet li xxandru mill-M6.

Il-Maġistrat Farrugia Frendo għad trid tiddeċiedi dwar jekk għandhiex issir inkjesta jew le.

Previous: Il-vera tifsira tal-indiema ta' Konrad Mizzi Next: L-assassinju ta' Daphne: pass ieħor lejn il-verità window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Sfida lill-Kummissarju-elett Helena Dalli

Fi triqitha lejn Brussel, Helena Dalli ġralha bħal ma kien ġralu San Pawl fi triqtu lejn Damasku – dawl qawwi għamiha, waqgħet minn fuq iż-żiemel li kienet riekba u f'widnejha dewa' leħen il-verità u s-sewwa.

Intebħet li kienet ippersegwitat lill-innoċenti u issa qed tgħid li klieku kienet fiż-żarbun ta' Konrad Mizzi, Keith Schembri u Joseph Muscat kienet 'timxi mod ieħor'.

Lill-udjenza li kellha quddiemha fi kliem ieħor qaltilha li Joseph Muscat ma kienx għamel dak li hu sewwa fil-kwistjoni ta-Panama Papers u li kienet floku kienet tagħmel dak li hu sewwa.

Kollox sew.

Tkellmet xi naqra tard iżda mhux tard iżżejjed.

Helena Dalli għadha sal-lum membru tal-Parlament Malti u għadha tokkupa kariga għolja fil-Partit Laburista.

Helena Dalli issa jmissha tiġi lura Malta u fil-Parlament tiddikjara li kienet ser tappoġġja mozzjoni ta' sfiduċja f'Konrad Mizzi u f'Joseph Muscat.

Immissa tiġi lura hawn u titlob li titlaqqa' laqgħa straordinarja tal-Partti Laburista sabiex Joseph Muscat jitneħħa mill-kariga ta' mexxej tal-partit u jitqaċċtu dawk tal-klikka tiegħu kompriż Keith Schembri.

Jekk tagħmel dan, tkun tat prova li kienet sinċiera meta stqarret li xtaqet li l-udjenza li kellha quddiemha temminha li kienet tagħmel dak li hu sewwa.

Diġà nista' nismagħha tgħoxa bid-daħk kif kienet għoxiet bid-daħk waqt dik il-famuża laqgħa li fiha kienet stqarret dwar kemm hu faċli li tgħaddi biż-żmien lill-partitarji tal-partit tagħha dwar dak li kien bi ħsiebha twettaq fil-qasam tal-ugwaljanza fiż-żwieġ.

Kienet qalet li kienet għaddiethom biż-żmien għall-ġid tagħhom.

Issa erġa' għamel ħaġa oħra għall-ġid, Helena Dalli.

Tibqax tigdeb.

Ejjew ħalli naraw kemm għandek il-ħila li tagħmel dak li hu sewwa.

'Mhux hekk nibqgħu!'

Previous: Il-ħniena tal-"kink" Joseph Next: Il-vera tifsira tal-indiema ta' Konrad Mizzi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


X'tassew tfisser iċ-ċittadinanza

Il-bieraħ Julia Farrugia għamlet sforz biex twieġeb għall-kritika iebsa ta' Karol Aquilina.

U falliet bil-kbir fl-isforz tagħha.

Biex inkunu għidna kollox, mhux lakemm wieħed joħroġ għonqu biex jiġġustifika l-bejgħ taċ-ċittadinanza Maltija.

Ġustifikazzjoni għal skema bħal din hi diffiċli ħafna.

Julia Farrugia l-bieraħ qalet li, skont hi, l-gvern Malti "ma jistax jaqbad u jirrevoka ċ-ċittadinanza" ta' dawk li jkunu ħallsu l-miljuni biex akkwistawha u dan minħabba xi akkużi li jista' jkun hemm u li għad ikunu jridu jiġu ppruvati.

Skont Julia Farrugia, jekk dawn jeħlu b'sentenza tal-qorti, ċ-ċittadinanza tagħhom tiġi revokata.

Mingħaliha li qalet ħaġa li għandha mis-sewwa.

Meta fil-fatt m'hi xejn ħlief prova oħra dwar kif l-iskema bidlet it-tifsira vera taċ-ċittadinanza.

Qabel daħħal lill-pajjiż f'din il-basla, l-gvern qatt ma kien jirrevoka ċ-ċittadinanza ikun x'ikun ir-reat kriminali li jkun twettaq.

Jekk jien, li twelidt f'Malta u allura jien ċittadin Malti, niġi kundannat mill-qorti minħabba diversi omiċidji u nitbagħat il-ħabs għal għomri, ħadd ma jista' jmissli ċ-ċittadinanza Maltija tiegħi.

M'għandniex xi ngħidu, ikolli ċerti limiti mposti fuq il-libertà tiegħi li niċċaqlaq minn post għall-ieħor jew li nsiefer barra l-pajjiż.

Il-passaport tiegħi ikolli nerfgħu fil-kexxun iżda ma jistax jittieħidli.

U, jitnaqqsuli kemm jitnaqqsuli drittijiet, nibqa' ċittadin tul ħajti.

X'inhi l-importanza ta' dan kollu?

Matul iż-żmien li fiħ iċ-ċittadinanza ma kienitx għall-bejgħ, ma kontx issir ċittadin Malti b'xi grazzja minn naħa tal-gvern.

Kien dritt mogħni bid-dinjtà li ħadd ma seta' jċaħħdek minnu.

M'għandniex xi ngħidu, għalkemm din m'hi xejn ħlief finzjoni legali, ma jfissirx li m'għandhiex ukoll l-importanza tagħha.

Il-fatt li ċ-ċittadinanza wieħed ma jistax jirrevokaha kif ġieb u leħaq jagħti ċertu ħarsien lid-drittijiet ta' kull bniedem għall-inqas f'pajjiż wieħed.

M'għandna għalfejn inkunu grati lejn ħadd għall-fatt li aħna ċittadini Maltin u meta Julia Farrugia tgħid li tkun lesta li tirrevoka ċ-ċittadinanza ta' xi ħadd li jkun ġie misjub ħati ta' reat kriminali mill-qorti tkun qiegħda tagħmel waħda minn żewġ affarijiet.

Jew tkun qed toħloq żewġ klassijiet differenti ta' ċittadinanza li, għax waħda minnhom tkun inxtrat, tkun revokabbli wara kundanna mill-qorti fuq reat kriminali.

Jew inkella tkun qed tbiddel il-qafas permanenti taċ-ċittadinanza tagħna u tirrendieħ revokabbli fuq ordni meħuda mill-gvern.

Nista' nobsor li Julia Farrugia se tmur tgħid li hi qabdet l-ewwel triq u li l-bażi legali għar-revoka taċ-ċittadinanza taċ-"ċittadini b'investiment" li jiġu misjuba ħatja ta' reati kriminali tinsab fil-liġi stess.

Ma naqbel xejn ma' dan ir-raġunament.

Iċ-ċittadinanza m'għandha qatt tkun revokabbli.

Hawn min jakkwista ċ-ċittadinanza Maltija għax ikun iżżewweġ ċittadin Malti.

U min jakkwista ċ-ċittadinanza b'dan il-mod jingħata d-dritt awtomatiku li jgħix u li jaħdem f'Malta u li jiġi trattat bħal kull ċittadin Malti ieħor.

Iżda sakemm igħaddu numru ta' snin u jiġi rikonoxxut bħala ċittadin Malti, d-dritt li jgħix u li jaħdem f'pajjiżna jista' jitneħħielu.

Sakemm ma jsirx ċittadin Malti, d-dritt li jgħix u li jaħdem f'Malta jingħatalu biss b'diskrezzjoni tal-gvern u taħt ċerti kundizzjonijiet.

Jekk, per eżempju, dan jingħata ċ-ċittadinanza minħabba ż-żwieġ u dan iż-żwieġ jiġi annullat, il-gvern jista' mbagħad igħaddi biex jirrevoka d-dritt li jibqa' jgħix f'Malta.

Iżda meta jsir ċittadin, iċ-ċittadinanza tiegħu ma tistax tiġi revokata, jiġri x'jiġri miż-żwieġ.

Issa kkunsidraw dan li ġej.

Meta l-gvern Malti ddeċieda li jibda' jbiegħ il-passaporti, għamel hekk għaliex ħass li hawn domanda fis-suq għall-passaporti Maltin.

Iżda jibqa' l-fatt li l-ħruġ ta' passaport huwa dritt bażiku ta' min huwa ċittadin u mhux ta' min m'huwiex.

U kien għalhekk li l-iskema regħbija tal-bejgħ tal-passaporti spiċċat biex tat tifsira ġdida lin-nazzjonalità.

Skont il-kampanja li għamel il-gvern, l-iskema tal-bejgħ tal-passaporti inħolqot biex tattira t-talent lejn Malta.

Iżda l-iskema m'attirat ebda talent.

Kien biss il-passaport Malti li serva ta' attrazzjoni u ta' kenn.

M'għandniex għalfejn niskantaw għall-fatt li dawk li xtraw passaport Malti għamlu dan biex jostru u jaħbu n-nisel veru tagħhom.

Min jostor u jaħbi, jagħmel hekk għax ikollu x'jostor u x'jaħbi.

Jekk il-gvern jiddeċiedi li jagħti ċ-ċittadinanza Maltija lil refuġjati mill-Korea ta' Fuq wara li l-gvern ta' pajjiżhom ikun ċaħdilhom iċ-ċittadinanza għax dawn ikunu ħarbu mill-pajjiż, azzjoni bħal din tkun waħda umanitarja.

Iżda fil-każ tal-iskema tal-bejgħ tal-passaporti, m'hemm assolutament xejn li jista' jiġi kunsidrat bħala umanitarju.

Jekk xejn, l-iskema qed isservi biex tagħti l-kenn lill-kriminali.

Skema li liċ-ċittadinanza rrendietha bħala oġġett revokabbli li jista' jinbiegħ u jinxtara' skont kif ikun ifettillu l-gvern.

Għall-flus, għaffġu bl-addoċċ fuq id-drittijiet u fuq id-dinjità tagħna.

Previous: Rabbi xi ftit kuraġġ Sur Imħallef anonimu Next: X'imiss wara l-Aqwa Żmien? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


X'imiss wara l-Aqwa Żmien?

Is-sinjali qed jidhru madwarna u kullimkien.

L-industrija tal- gaming m'hix ser tibqa' dik li kienet għal Malta għal dawn l-aħħar 10 snin.

Dawn il-kumpanniji tal- gaming issa bdew jagħmlu dak li dejjem heddew li kienu ser jagħmlu: li jparpru 'l barra minn Malta u jmorru band'oħra.

Meta kienu bdew jinbtu dawn il-kumpanniji, Malta kienet għaddiet liġijiet biex tkun tista' tipprovdi liċenzji Ewropej lil dawk in-negozji li setgħu jużaw il-preżenza tagħhom f'Malta biex jilħqu dawk is-swieq Ewropej li ma kienux jeħtieġu liċenzja Ewropea.

Dawn il-liġijiet servew l-iskop tagħhom sakemm is-sitwazzjoni baqgħet dik li kienet.

Issa li hemm diversi pajjiżi li qiegħdin jibdlu l-kundizzjonijiet li wieħed ikun irid jissodisfa biex ikun jista' jopera, il-liċenzja Maltija m'għadx għandha l-valur li kellha.

Dawn xorta waħda jibqgħu jeħtieġu bażi minn fejn jistgħu joperaw u, li kieku ċ-ċirkostanzi kienu tajbin, Malta setgħet kompliet testendi l-kompetittività tagħha għal ftit żmien ieħor saħansitra anki mingħajr l-attrazzjoni li setgħet tipprovdi liċenzja li tgħodd għal pajjiżi oħrajn.

Iżda ċ-ċirkostanzi m'humiex ideali.

Hemm ċerti fatturi li wieħed ma jistax ikollu kontroll fuqhom.

Irridu jew ma rridux, Malta tibqa' pajjiż żgħir.

F'pajjiżna, huwa kważi mpossibbli li ssib in-nies li għandhom is-snajja' li huma meħtieġa u biex iġibu il-ħaddiema minn barra lil dawn il-kumpanniji jiswihom il-flus.

U n-nuqqas fis-suq ta' ħaddiema bis-snajja' meħtieġa kompla għolla l-ispejjeż f'dawk li huma pagi biex b'hekk naqqasna ħafna mill-kompetittività li kellna.

Ninsabu neqsin ukoll mir-riżors tal-akkomodazzjoni.

Il-ħlasijiet ta' krejja splodew 'il fuq.

Diġà huwa diffiċli ferm għal dawk il-ħaddiema li jiġu jaħdmu hawn biex jsibu fejn joqgħodu: dawn qed isibu l-ispejjeż tagħhom jiżdiedu minn żmien għal żmien.

Il-konsegwenza hi li dawn qed jispiċċaw jitilqu minn pajjiżna wieħed wara l-ieħor.

Kien hemm ukoll fatturi oħrajn.

Ngħiduha kif inhi, ma tistax tmexxi negozju kemm il-darba ma tkunx tista' tagħmel użu mis-servizzi tal-banek.

Għal xi żmien, is- Satabank kien serva ta' refuġju għall-industrija tal- gaming sakemm spiċċa sarilhom l-agħar ħmar il-lejl li seta' jkollhom.

Tal-HSBC u tal-APS qatt ma ntrigaw b'dan in-negozju.

Tal-BOV kellhom diversi kunflitti ta' interess mill-bidu sal-aħħar.

Iżda dan il-bank qatt ma seta' jattira x-xogħol ta' dawn il-kumpanniji bil-problema li għandu dwar it-transazzjonijiet bid-Dollaru Amerikan.

Issa wasalna s'hawn.

Din l-industrija li bħalissa ssarraf għal madwar 13% f'dak li huwa prodott gross domestiku tal-pajjiż jeħtieġ li tidħol industrija oħra biex tieħu postha.

Il-gvern għamel ħafna għaġeb bil- blockchain iżda dan il-qasam jidher li huwa ferm 'il bogħod minn ideali.

Kumpanniji li jaħdmu f'dan il-qasam li fetħu f'pajjiżna ftit xhur ilu biss diġà ħabbru li ser imorru band'oħra qabel l-aħħar tas-sena.

Ir-raġunijiet għal dan jixbħu ħafna r-raġunijiet għala l-kumpanniji tal- gaming qed isibuha diffiċli li jkomplu joperaw minn hawn.

Iżda hemm ukoll il-problema li dawn in-negozji ġodda ma kellhomx żmien biżżejjed biex irabbu l-għeruq f'Malta u għalhekk ma tantx għandhom ħajra li jibqgħu hawn.

Il-kobba ser tkompli titħabbel għaliex dawn l-industriji ġabu magħhom infieq ulterjuri fil-pajjiż f'dawk li huma ħlas ta' kirjiet, spejjeż ta' divertiment, ta' trasport, ta' ikel u ta' spejjeż relatati.

S'issa ma jidhirx li hemm xi pjan għaddej biex il-vojt li ser iħallu warajhom dawn in-negozji jimtela' minn oħrajn.

Ma' wiċċna ser ikollna sitwazzjoni ekonomika li tixbaħ ħafna dik li konna ffaċċjajna fis-snin disgħin hekk kif il-kompetittività tal-industrija tat-tessuti u tat-tarznari kienet ġiet kważi fix-xejn u jidher li m'aħniex qed inħejju ruħna għall-bidliet li jkun jeħtieġ li jsiru.

Iżda anki jekk b'xi mod nibdew inħejju ruħna, rridu niftakru li tul l-aħħar ħames snin berbaqna l-ġid li għidna li għandna u li ilna nirriċiklaw mill-1964.

Il- Malta Enterprise ta' Kurt Farrugia ser ikollha biċċa xogħol iebsa ferm biex tkompli tattira l-attenzjoni tal-investituri, hi u tippriedka dwar il-bżulija tal-ħaddiema Maltin, dwar il-fatt li dawn jitkellmu bl-Ingliż, dwar il-fatt li għandhom il-ħila li jitgħallmu snajja' ġodda, dwar it-trasparenza u l-effettività tal-qafas legali Malti, dwar l-indipendenza tal-ġudikatura tagħna, dwar l-effiċjenza tas-sistema tal-arbitraġġi, dwar is-sodezza tal-banek tagħna, dwar l-istabilità fix-xena politika, dwar il-valur tal-passaport Malti f'dak li huwa aċċess għal pajjiżi oħra u dwar il-fiduċja u l-ħbiberija li tgawdi Malta mal-bqija tad-dinja.

Ninvestu f'Malta?

Smajtuha sewwa?

Dak il-pajjiż li l-ministri tal-gvern tiegħu nkixfu fil-Panama Papers?

Dak il-pajjiż li jaħsel il-flus maħmuġin tal-Ażerbajġan u tal-Mafja?

Dak li pajjiż li fih min għandu s-setgħa ma jiġi arrestat qatt u li l-imħallfin ma jistgħux imissuh?

Dak il-pajjiż li fih żewġ banek ingħalqu minħabba ħasil ta' flus maħmuġin?

Dak il-pajjiż li fih ġurnalista nqatlet bi splużjoni ta' karrozza-bomba?

Dawk li jmorru jisimgħu l-priedki ta' Kurt Farrugia ma tlumhomx jekk dlonk jintebħu li dan huwa l-istess bniedem li kien deher fir-ritratti tal-laqgħat li erba' jew ħames snin ilu Joseph Muscat kellu ma' Ilham Aliyev.

U meta jintebħu b'dan, tiskantaw xejn jekk dawn idawwru denbhom, jispiċċaw f'ħoġor il-kompetituri tagħna u jinvestu f'post fejn ma jispiċċawx fl-inkwiet mal-bank li jkunu għażlu li jaħdmu miegħu.

Jiġri x'jiġri, Kurt Farrugia xorta waħda se jibqa' jiġbor iċ-ċekk tal-paga tal-aħħar tal-ġimgħa.

Iżda x'ser ikunu l-konsegwenzi għal pajjiżna?

Previous: X'tassew tfisser iċ-ċittadinanza Next: Sur Prim Imħallef, asal wasla sal-ħabs dalgħodu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Justin reġa' koppi

M'għandix grazzja ma' Justin Schembri.

B'daqshekk ma ġara' xejn.

Nippreżumi li lili ma tantx jarani ħelu.

Jien kont ikkritikajtu fl-imgħoddi dwar il-kummenti li jogħġbu jgħaddi fil-Facebook li mbagħad jipprova jbenġilhom biex jiġġustifika lilu nnifsu.

Illum tgħix kemm iċċelebra r-rebħa li għamel Matteo Salvini fir-reġjun tal-Umbria.

Għalkemm x'aktarx li xi ħadd fid-Dar Ċentrali tal-PN ser ikollu jġiegħlu jdoqq l-irtirata, jidher li fil-fehma ta' Justin Schembri il-PN u hu stess għandhom jimxu fuq l-eżempju tal-Lega u tal-mexxej tagħha.

Nerġa' ntenni li b'daqshekk ma ġara' xejn.

Iżda jfisser li jien ser ikolli nżomm ruħi 'l bogħod mill-partit li tiegħu kont membru u li ser ikolli niqaflu.

Jien lest nieqaf kontra r-razzisti, l-bigotti u l-faxxisti tkun xi tkun il-bandiera li jperpru u nkun kemm inkun nostalġiku għal dak kollu li l-partit kien ifisser għalija.

Justin Schembri huwa kelliem tal-PN.

Il-Partit ma jistax iżommu fi ħdanu u fl-istess ħin jiddisassoċja ruħu minnu.

Dak li qal ma żelaqlux minn ħalqu bi żball u jidher ċar li għandu ammirazzjoni għal Matteo Salvini u għal Lega.

Li kieku Justin Schembri kellu jkun il-mexxej tal-PN, Malta kien ikollha l-verżjoni Maltija ta' Matteo Salvini, Marine Le Pen jew Joerg Meuthen u l-bqija.

Jibqa' l-fatt li l-PN baqa' jippreżenta lil Justin Schembri bħala wieħed mill-kelliema ewlenin tiegħu u lil ħaddieħor li ma jaqbel xejn mal-pożizzjonijiet ta' Justin Schembri, il-PN qiegħed iwarrbu.

Għaldaqstant ikolli nikkonkludi li l-PN m'għadux dak il-partit tolleranti, umanista u demokristjan taċ-ċentru-xellug, iżda partit bigotta, razzista u faxxista tal-lemin estrem.

Ifhmuni sewwa.

Jien mhux qed nippretendi li l-PN għandu jiżfen skond id-daqq politiku tiegħi.

Iżda minn naħa l-oħra l-PN ma jistax jibqa' jippretendi l-appoġġ tiegħi ġaladarba l-partit li tiegħu kont membru m'għadnix nagħrfu.

U mhix biss kwistjoni dwar il-fatt li l-mexxej preżenti tiegħu m'għandux il-ħila li jirbaħ elezzjoni minkejja l-fatt li l-avversarji politiċi tiegħu jinsabu mgħaddsa fit-tajn u fid-demm.

Il-PN la hu u lanqas m'hu jippreżenta ruħu bħala alternattiva għal gvern li għandna bħalissa.

U intom sewwa tafu kif naħsibha dwar dawk li qed imexxu l-gvern bħalissa.

Lil ħbieb tiegħi fil-PN ngħidilhom li jekk ma jikkundannawx pubblikament dak li stqarr Justin Schembri meta dan ta l-appoġġ kollu tiegħu lil Matteo Salvini u lill-politika tiegħu, tkunu qed tiżbaljaw bl-ikraħ.

Hawn min jidhirlu li jkun aħjar jekk jinżamm il-kwiet u ma jinqalgħux kwistjonijiet bla bżonn.

Iżda l-verità hi li ma tistax iżomm il-kwiet ma' xi ħadd li l-politika tiegħu qed iddaħħal id-dubji dwar kemm kienet tajba l-politika anti-faxxista tal-PN ta' dawn l-aħħar 70 sena.

Min iżomm is-skiet fil-konfront ta' dan kollu jsir kompliċi.

U għaldaqstant, ħbieb tiegħi, jkolli nieqfilkom ukoll.

Previous: L-assassinju Daphne: għaliex għandu jitqies bħala delitt kriminali mafjuż?

Next: "Qed jagħmel xogħol siewi ħafna" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Sur Prim Imħallef, asal wasla sal-ħabs dalgħodu

Ir-rapport li xxandar fil-ħarġa tal-lum fis- Sunday Times of Malta dwar xeni ta' għajb li jfakkruk fi żminijiet fis-seklu dsatax li fihom kienu jiġu abbużati lsiera suwed u li seħħew fil-ħabs ta' Malta, għalkemm huwa xokkanti ma skantana xejn.

Fil-qorti ttellgħu aktar minn mitt ruħ mixlijin talli l-ġimgħa li għaddiet wettqu atti ta' vjolenza fil-kamp ta' konċentrament li kienu maqfulin fih.

Il-piena li spiċċaw qalgħu wieħed ma jistax isejjħilha ħlief waħda kollettiva, retributtiva u nġusta.

Nibdew biex, ħadd ma ta rendikont taċ-ċirkostanzi tar-rewwixta li seħħet.

Tħalltux l-attentat biex wieħed jifhem iċ-ċirkostanzi ta' att vjolenti mal-ġustifikazzjoni tal-att innifsu.

Jien ma nista' qatt niġġustifika l-vjolenza.

Iżda mod att kriminali msejjes fuq ir-regħba u mod ieħor wieħed imwettaq minħabba l-ġuħ, il-biża' u d-disperazzjoni.

Ma nsib ebda diffikultà li niddefendi d-drittijiet li jipprotestaw ta' dawk li drittijiethom ġew imċaħħdin mingħajr ġustifikazzjoni.

Dawk tkaxkru lejn il-qorti bħallikieku kienu parti minn xi merħla.

Dan hu l-mod kif huma mpinġijin dawn in-nies.

Minkejja l-isforzi ta' xi avukati voluntiera, lanqas min jiddefendihom b'mod adegwat ma kellhom.

Ebda avukat mustaċċun ma ħareġ għonqu għalihom.

Spiċċaw biex ingħataw piena uniformi mingħajr ma ttieħdu in konsiderazzjoni ir-rwoli li dawn kellhom individwalment u r-responsabbiltajiet individwali ta' kull wieħed minnhom għal dak li ġew mixlija li wettqu.

Għax, bħal speċi, s-suwed huma kollha xorta.

U allura, ddikjarawx jew le humiex ħatja ta' dak li ġew mixlija bih u, kienet x'kienet il-kwalità tal-provi li kien hemm kontrihom – għandi nifhem li l-provi ma kienux tali li wieħed seta' joqgħod fuqhom – dawn ilkoll qalgħu l-istess piena u ntbagħtu lkoll il-ħabs.

M'hemmx għalfejn ikollna xi grazzja speċjali mal-ħabsin biex nirrikonoxxu li dawn, kemm jekk ikunu bojod, suwed, omosesswali, poeti jew anki muti, huma bnedmin tad-demm u l-laħam u għaldaqstant għandhom ukoll id-drittijiet fundamentali tagħhom ukoll.

M'hix kwistjoni biss li d-drittijiet tagħhom bħala priġunieri jinsabu sospiżi.

Hi kwistjoni li huma wkoll responsabbiltà tal-istat.

Tista' titwettaq il-vjolenza fuqhom u huma soġġetti għall-ordnijiet ta' uffiċjali tal-istat li jistgħu wkoll ikunu preġudikati kontrihom.

Din hi r-raġuni għala l-liġijiet tfasslu bis-salvagwardji kollha li hemm bżonn.

Il-priġunieri – kemm dawk bojod kif ukoll dawk suwed – m'humiex qegħdin hemm biex joqgħodu jilgħabu bihom il-gwardjani skont kif ifettlilhom.

Skont ir-rapport imxandar fis- Sunday Times of Malta tal-lum dawn il-priġunieri ma ġewx trattati kif inhu xieraq.

Meta jiġu miċħuda d-drittijiet ta' dawk li huma l-aktar emarġinati fostna, ikun imiss imbagħad li jiġu miċħuda d-drittijiet tagħna.

Għandna għalxiex inkunu grati lejn dan il-ġurnal u lejn il-ġurnalisti tiegħu u l-għejjun tagħhom talli għaddewlna informazzjoni li ma kellniex insiru nafu biha.

Dawn ilkoll huma għassiesa tad-drittijiet tagħna.

Iżda dalgħodu dan kollu ma jservi ta' ebda konsolazzjoni għall-priġunieri mwerwrin u mġewħin f'Raħal Ġdid.

Ċertament mhux biżżejjed li Michael Farrugia joħroġ igħid li bi ħsiebu jinvestiga.

Għandu mnejn li teħtieġ investigazzjoni l-allegazzjoni li fil-bitħa tal-ħabs il-priġunieri ġew imġiegħla jinħaslu kollettivament u li dawn ġew imġiegħla jorqdu fuq sodda waħda tmienja tmienja.

Li kieku kellna nitħallew nissorveljaw dan kollu, hekk konna nagħmlu.

Iżda ma ħallewniex nersqu lejn il-kampijiet fejn kienu alloġġjati u li fihom uħud minnhom spiċċaw f'ferneżija ta' ġenn.

Lanqas ma ngħatajna ċans li ngħarblu l-mod kif dawn qed jiġu trattati fil-ħabs.

Iżda kull mħallef jew kull maġistrat, jew anki l-avukat ġenerali, m'għandu bżonn ebda permess ta' xi ħadd, wisq inqas ta' Michael Farrugia, biex jasal wasla sal-ħabs biex jara b'għajnejh u biex jivverifika dak li ġie rappurtat fis- Sunday Times of Malta huwiex minnu jew le.

Il-liġi dan tippermettieh.

L-imħallfin u l-maġistrati, kif dan l-aħħar qal wieħed minnhom b'mod anonimu, il-gvern ma jista' jagħmlilhom xejn u ma jistax ikeċċihom.

Insejjaħ lill-Prim Imħallef Joseph Azzopardi sabiex jagħmel użu mis-setgħat li tagħtih il-liġi u jasal wasla sa' Raħal Ġdid sabiex jara b'għajnejh il-kundizzjonijiet li taħthom qiegħdin jgħixu l-priġunieri fil-ħabs.

Meta jsiru żjarat bħal dawn – żjarat li ma jsirux ta' spiss – l-awtoritajiet tal-ħabs huma obbligati bil-liġi li jżommu reġistru dwarhom u f'dawn ir-reġistru jitniżżel rendikont ta' dak kollu li m'humiex kuntenti dwaru.

F'diversi sentenzi tal-qorti, ġie deċiż li priġunier għandu dritt fundamentali li jkollu spazju adegwat ta' akkomodazzjoni fejn ikun jista' jgħix u jorqod.

L-istess igħodd għall-eżerċizzju fiżiku u t-trattament umanitarju, ikel, iġjene u l-bqija.

L-imħallfin ilkoll għandhom is-setgħa mogħtija lilhom bil-liġi li, b'inizjattiva tagħhom stess, jaraw li l-ħtiġijiet bażiċi ta' kull priġunier qed jiġu mħarsa.

Dalgħodu jinsabu ffaċċjati b'allegazzjoni ċara li dan m'huwiex il-każ.

Il-liġi tagħna ħolqot l-istituzzjonijiet li qegħdin hemm bil-għan jiġu mħarsa dawk li huma l-iktar vulnerabbli u dawn l-istituzzjonijiet jeħtieġ li jiċċaqalqu.

Nistennew u naraw jekk l-imħallfin humiex ser iqumu għall-okkażjoni biex jiġu mħarsa drittiejietna.

Previous: X'imiss wara l-Aqwa Żmien?

Next: L-assassinju Daphne: għaliex għandu jitqies bħala delitt kriminali mafjuż? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Għadu ma xebgħax jiġġakbina lil sħabu

Il-ġurnal Times of Malta huwa ostaklu formidabbli għall-mira strateġika ta' Keith Schembri li jkollu setgħa bla tarf u awtorità indiskussa.

L-organizzazzjoni li tipproduċi dan il-ġurnal, bid-difetti kollha tagħha, wieġbet għat-theddida tar-reġim ta' Joseph Muscat kontra l-libertà tal-istampa billi kompliet tisfidah.

L-aqwa ġurnalisti tagħha ħadmu qatigħ u qed ikomplu jaħdmu qatigħ billi jxandru stejjer li għandhom iħammru wiċċ il-gvern.

Ivan Camilleri huwa wieħed mill-ġurnalisti tat- Times of Malta li l-gvern ċertament ma jaħmlux pinġut.

F'pajjiż li fih ġurnalista ta' stoffa spiċċat inqatlet, m'għandna għalfejn niskantaw xejn li jkun hemm min jipprova jiskredita ġurnalist ieħor.

Jekk dawn iddeċidew li joħorġu bi storja bil-għan li jwaħħlu f'raġel li wasal biex jagħlaq 50 sena għat-twettiq ta' reat kriminali immaġinarju, kont nistenna li dawn joħorġu b'xi ħaġa ftit aktar immaġinattiva u kredibbli minn dik ta' serqa minn supermarket li t-twettiq tagħha hu aktar identifikat maż-żgħażagħ li jkun għad għandhom ħalib ommhom fi snienhom.

Ivan Camilleri wieġeb għar-rapport tal-lum fil- Malta Today kif ġej: L-attakk ta' Saviour Balzan fuq Ivan Camilleri m'huwiex biss wieħed redikolu.

Hu wkoll wieħed banali.

Il-ġurnaliżmu ta' Ivan Camilleri m'hu xejn ħlief servizz lill-pubbliku u l-gvern lil dan il-ġurnalist ma jaraħx ħelu għar-raġuni li ta' sikwit jikxef informazzjoni li gvern ikun irid li tibqa' mistura.

Saviour Balzan jagħmel bil-maqlub ta' dan kollu.

Tard bil-lejl jitħaddet bit-telefon ma' Keith Schembri biex jiddiskuti miegħu liema informazzjoni għandha tiġi mistura u mbagħad jigdeb billi jiċħad li kellem lil Keith Schembri.

Saviour Balzan iridha ta' ġurnalist iżda m'hu xejn ħlief propagandist li l-istejjer li jivvinta jippretendi li għandna nemmnu li huma xi aħbar.

Ifakkarni f'dak il-kollaboratur f'kamp ta' sterminju li jagħmel l-arja mal-priġunieri eks-kollegi tiegħu biex jingħoġob mal-gwardjani tal-invażuri u biex b'hekk jipprova jsalva ġildu a spejjeż ta' dawk li kienu sħabu.

Saviour Balzan xandar storja bil-għan li jipprova jnaqqas mill-kredibilità ta' Ivan Camilleri.

Dan l-attentat deher ċar hekk kif Balzan ikkwota l-kliem ta' kaxxier li jaħdem fis-supermarket – li ismu ma ssemmiex – li suppost qallu li Ivan Camilleri kien imissu jistħi jmur jisraq meta dan ħlief jikteb dwar kif għandu jgħix ħajtu ħaddieħor ma jagħmilx.

Kitba rrilevanti bħal din għandha xamma ta' Keith Schembri mill-bidu sal-aħħar.

Ivan Camilleri ta' sikwit kixef il-korruzzjoni u l-iskandli tal-gvern.

Iżda l-gvern speċi ta' qed igħidilna: dan kif qatt jista' jitwemmen ġaladarba mar jisraq minn supermarket?

Nibdew biex, Ivan Camilleri m'huwiex xi ministru tal-gvern imħallas mit-taxxi tagħna.

U anki li kieku huwa minnu li wettaq serqa, dan b'xi mod iħassar id-dnub tal-korruzzjoni tal-gvern li dan il-ġurnalista b'tant ħila jikxef minn żmien għal żmien?

Saviour Balzan għandu jdaħħalha f'rasu li qabel jittanta jnaqqas mill-kredibilità ta' ħaddieħor għandu jara li hu stess mhuwiex nieqes mill-istess kredibilità.

Saviour Balzan qatt ma nqabad jisraq.

Iżda nqabad jigdeb biex igħatti xtur il-mafjużi li Ivan Camilleri ta' sikwit jikteb dwarhom u biex jiskredita ġurnalista li kienet ixxandar stejjer dwarhom.

Tiftakru dan Saviour?

Int kont għajjartha "reġina tal-ħdura" u filwaqt li, int u tigdeb, kont qed tipprova tiskreditaha, tajt palata lill-mafjużi li kienu qed jippruvaw jiżolawha qabel spiċċaw qatluha.

Ftit mid-demm li nxtered jinsab imċappas ma' wiċċek.

Għadek ma xbajtx tiġġakbina lill-kollegi tiegħek?

Għidniha kemm il-darba li meta qatlu ġurnalista, kienu ser jinbtu tużżana ġurnalisti oħra biex ikomplu fejn tkun ħalliet hi.

Dan l-inċident għandu jfakkarna f'dawk il-ġurnalisti li fuq it-televiżjoni ta' sikwit jiddikjaraw f'intervisti li jkun qed joħlom min igħid li l-ġurnalisti f'Malta jinsabu fil-periklu.

Il-periklu huwa wieħed mill-aktar reali.

Min dan jinjorah jkun qed igħin biex il-periklu jiżdied.

Jista' jmiss li xi wieħed minna.

Previous: "Qed jagħmel xogħol siewi ħafna" Next: Tat-Times of Malta m'humiex boloħ window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


"Qed jagħmel xogħol siewi ħafna"

Ħames xhieda kienu konsistenti fix-xhieda tagħhom.

Neville Gafà talabhom ixaħħmuh bi bdil ma' servizz pubbliku: jiġifieri l-ħruġ ta' viża medika.

Wħud mix-xhieda stqarrew li dan is-servizz kien ġie miċħud lilhom għax irrifjutaw li jxaħħmuh.

Oħrajn xehdu li Neville Gafà kien ordna lil membri tal-korp tal-pulizija libsin l-uniformi biex jagħmlu pressjoni fuqhom sabiex jiġu mġiegħla jxaħħmuh.

Xhieda oħrajn xehdu li kien offrielhom flus biex ma jixhdux kontrih.

Dawn kienu lkoll xhieda li ġew imħarrka biex jixhdu mill-editur tal- The Malta Independent on Sunday David Lindsay li qed jiddefendi ruħu f'kawża ta' libell li fetaħ kontrih Neville Gafà wara li l-istess ġurnal kien xandar rapport dwar dak li xehdu l-istess xhieda fil-qorti l-bieraħ.

Neville Gafà ħa falza stikka.

L-ewwelnett , Neville Gafà ħarrek lill-ġurnalist għax kien mingħalih li dan ma kellux il-ħila li jtella' bħala xhieda lill-għejjun li kienu tawh l-informazzjoni.

David Lindsay wrieħ li kien żbaljat fil-kalkolu li kien għamel.

Li kieku l-ġurnalisti jirrappurtaw biss informazzjoni li jgħaddulhom għejjun li jkunu preparati li jixhdu, il-verità ma nsiru nafuha qatt.

Dawn ix-xhieda xehdu mil-Libja u m'humiex maħkumin mill-biża' li jistgħu jgħarrqu xi relazzjoni li jistgħu jkollhom fil-futur mal-gvern Malti.

Meta xehdu li Neville Gafà talabhom li jxaħħmuh, huma ammettew ukoll li xaħħmuh, liema ammissjoni minnha nnifiha tammonta għal delitt kriminali.

Korruzzjoni bħal din qed isseħħ f'oqsma oħra wkoll.

Kollegi ta' Neville Gafà kif ukoll l-imgħallmin tiegħu qed jitolbu ħlas b'tixħim mingħand bosta persuni li jfittxu li jinqdew b'xi servizz pubbliku.

Hemm ukoll sidien ta' ristoranti, sidien ta' ħwienet li jbiegħu l-ħwejjeġ tal-ilbies, sidien ta' ħwienet żgħar u negozji oħra li qed jiġu mġiegħla jinkludu lill-imgħallmin u lill-kollegi ta' Neville Gafà bħala sħab fin-negozji tagħhom biex b'hekk ikunu f'pożizzjoni aħjar li jinqdew malajr u mingħajr xkiel żejjed fejn għandhom x'jaqsmu l-għoti ta' servizzi pubbliċi u l-ħruġ ta' permessi.

Madankollu jeħtieġ niftakru li dawn l-individwi għandhom in-negozji tagħhom u l-familji tagħhom f'Malta u għaldaqstant dawn ċertament mhux ser ikunu lesti li jixhdu fil-qorti.

Allura l-għażla li jkollhom quddiemhom tkun: jew iħallu lil Neville Gafà u l-imgħallmin u l-kollegi tiegħu jkomplu jgħadduha lixxa minkejja l-korruzzjoni tagħhom jew inkella jiġu mħarrka bħalma ġie mħarrek David Lindsay u jispiċċaw biex ifallu n-negozju tagħhom.

It-tieni , dawn il-ħames xhieda l-pulizija ilha taf bihom għal snin sħaħ.

Il-pulizija ilha taf bix-xhieda konsistenti tagħhom u bil-messaġġi telefoniċi u l-i screenshots li kienu għaddewlhom.

Iżda minkejja l-provi, l-Pulizija qatt ma ressqet il-każ il-qorti u lil Neville Gafà qatt ma ħarrkitu.

Li hemm il-qorti hi kawża ta' libell li fetaħ Neville Gafà nnifsu.

Il-Pulizija kienet "investigat" lil Neville Gafà u, mbierek Alla, ma sabitx fuqhiex tħarrku fil-qorti.

Iżda issa l-Pulizija għandha ruxxmata spjegazzjonijiet x'tagħmel.

Lil dawn il-ħames xhieda kienet kellmithom?

Il-għala kkonkludew li dak li kienu stqarrew ħames xhieda li ma kellhom xejn x'jirbħu bl-ammissjoni tagħhom li kienu xaħħmu uffiċjal pubbliku li talabhom ixaħħmuh ma kienx biżżejjed biex imexxu bil-qorti kontra Neville Gafà?

L-unika tweġiba li għandha l-ħila toħroġ biha l-Pulizija hi li 'l-investigazzjonijiet għadhom għaddejjin'.

Din it-tweġiba ma teżonerax lil Neville Gafà.

Ma jista' qatt ikun hemm eżonerazzjoni.

Iżda tweġiba bħal din tkompli ttawwal il-proċess b'mod indefinittiv.

Aktar ma jitħalla jgħaddi żmien, aktar ser ikun hemm ġurnalisti li jibdew jibżgħu u jaħsbuha darbtejn qabel jesponu ruħħom għall-kawżi ta' libell u jikber iċ-ċans li x-xhieda jagħżlu li jsoddu ħalqhom jew għax jaċċettaw li jinxtraw jew għax iċedu għat-theddid jew jispiċċaw vittmi ta' xi "aċċident".

Dan huwa l-mod kif l-awtoritajiet Maltin qed jittrattaw mad-delitti kriminali li qed iwettqu l-politiċi tagħna.

It-tielet : il-prim ministru tgħidx kemm faħħar lil Neville Gafà.

Qalilna li "hu qed jagħmel xogħol siewi ħafna".

Din l-istqarrija l-prim ministru għamilha qabel ma ngħatat ix-xhieda li ngħatat il-bieraħ iżda ferm wara li xxandru minn David Lindsay l-istqarrijiet li kienu għamlu dawn ix-xhieda żmien ilu.

Issa lkoll nafu li l-prim ministru la ser jerfa' r-responsabbiltà għal dan kollu u lanqas m'hu ser iġiegħel lil ħaddieħor jerfagħha.

Neville Gafà jaħdem fl-uffiċċju tal-prim ministru u jirrappreżenta lil Malta kull darba li jifforma parti minn delegazzjonijiet uffiċjali mibgħutin lill-gvern Libjan – l-istess gvern li ċittadini minn tiegħu kienu ntalbu li jxaħħmuh.

Ir-raba' : Neville Gafà talab it-tixħim mingħand persuni midruba bil-gwerra li kienu qed ifittxu li jingħataw trattament mediku.

Tistgħu timmaġinaw fejn jista' jasal aktar bniedem li jfittex li jgawdi permezz tat-tixħim minn fuq it-tbatija ta' ħaddieħor?

Tistgħu timmaġinaw abbuż ta' poter u ta' awtorità minn uffiċjal pubbliku aktar kiefer minn dan?

Min jaf kemm tfantsu l-vittmi tiegħu meta Neville Gafà qalilhom li huwa "Musulman bħalhom".

Allah għad ipattihielek Sur Gafà.

Previous: Justin reġa' koppi Next: Għadu ma xebgħax jiġġakbina lil sħabu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tat-Times of Malta m'humiex boloħ

Minflok tkellimna dwar l-iskandlu tal-mijiet ta' miljuni ta' ewro li tħallsu lil VGH u lil Steward Health Care , liema flejjes ġew miċħuda lis-servizz nazzjonali tas-saħħa fl-istess waqt li dawk li huma morda bil-kanċer qed ikollhom jitkarrbu għall-għajnuna mill- Community Chest Fund , l-aħħar 24 siegħa għaddejnihom nippruvaw naqtgħu x'kien hemm jew ma kienx hemm fiċ- check-out trolley ta' Ivan Camilleri.

Dan huwa l-mod li bih qiegħdin niġu manipulati minn reġim li qed jinqeda' bl-aġent tiegħu Saviour Balzan.

F'moħħ Saviour Balzan, il-ġurnalisti huma għedewwa tal-poplu u jinsab mehdi jagħmel tweets u jikteb artikli dwar xi ġurnalisti li huma kritiċi tal-gvern li jimpjegah.

Lili jħobb ipinġini bħala "l- blogger tal-mibgħeda".

X'inhi d-differenza bejn ġurnalist u bniedem mixtri li jidher li assuma r-rwol ta' editur tal-verżjoni Maltija ta' Na Pranieri ta' Marian Kocner (ġurnalisti li moħħu biss biex "jiskredita u jattakka")? pic.twitter.com/YER8tZ8G9S — BugM (@bugdavem) October 30, 2019 Allura lil Saviour Balzan x'taqbad issejjaħlu?

Father Christmas ?

Tinky winky ?

L-isperma newrotika fil-moħħ pervers ta' Woody Allen?

Hekk kif Saviour Balzan xela' lil Ivan Camilleri b'delitt kriminali li fil-fatt qatt ma seħħ, l-edituri tat- Times of Malta dlonk ħarġu jiddefenduh.

Nibdew biex, l-hekk imsejjaħ delitt kriminali ma kienx wieħed kredibbli.

Ivan Camilleri kien biswit iċ- check-out counter ta' supermarket biex iħallas dak li kellu fit- trolley u milli jidher ħalla xi oġġett fit- trolley u nesa' jħallas tiegħu.

Inġibditlu l-attenzjoni għal dan, skuża ruħu u l-istorja waqfet hemm.

Dan huwa l-famuż inċident li suppost kellu jiskredita lil Ivan Camilleri.

Ivan Camilleri ma kienx liebes maskra u lanqas kellu xi xkora mdendla ma' dahru.

Ma ppruvax jitlaq 'il barra mis-supermarket fuq ponot subgħajh.

La nqabad ħiereġ mill-post fejn jinżammu stivati l-flus u lanqas ma kellu xi karrozza tistennieh biex tħarrbu.

L-imgħallmin tiegħu tal- Allied Newspapers ingħataw konferma mis-sidien tas-supermarket li l-inċident kien biss frott ta' żball innoċenti.

Dan ma jistax ħlief ifisser li Saviour Balzan gideb meta kiteb li sid is-supermarket qallu li Ivan Camilleri pprova jisirqu.

M'hemmx dubju li Saviour Balzan mhux ser iħabbel rasu li jkompli jigdeb fil-futur.

Ftit tal-ġimgħat ilu qal li m'għadux jirrapporta l-aħbarijiet għall- Malta Today .

Anki fuq din jidher li gideb.

Fid-dinja ħadd m'hu perfett Salv, ibda minni.

B'aljenazzjoni darba waħda bqajt ħiereġ minn ristorant mingħajr ma ħallast il-kont u malli ntbaħt b'dan kelli nerġa' lura biex nagħmel dan.

F'okkażjoni oħra, għamilt u-turn bil-karrozza meta dan kien projbit mir-regolamenti.

Minn jaf kemm għamilt affarijiet li ma niftakarx x'kienu u li kont sogħbien li għamilthom wara li kont ġejt attakkat personalment.

Sieħeb Saviour Balzan – Pierre Portelli – kien kixef li jien kont ktibt xi artikli biex jidhru taħt isem Adrian Delia u dan qabel kont intbaħt li dan il-bniedem lill-partit politiku li trabbejt fih kien ser jibdlu f'partit estrem.

Għandi ngħid li tlift bosta ħbieb meta kienet ixxandret din l-aħbar.

Fit-taqtigħa li għandna quddiemna b'riżq il-verità u l-ġustizzja, l-agħar ħaġa li nistgħu nagħmlu hi li noqgħodu niġġudikaw lil xulxin biex naraw minn minna huwa l-aktar wieħed safi.

L-imgħallmin tat- Times of Malta wrew it-triq li għandna ngħaddu minnha.

Minflok nitkellmu dwar il-kumpanniji tal-Panama li kien ħoloq iċ- chief of staff ta' Joseph Muscat, l-imgħallmin ta' Saviour iriduna nintilfu fuq l-inċident ta' Ivan Camilleri fis-supermarket.

Saviour Balzan irid jipperswadi lil min isegwieħ li jien blogger tal-mibgħeda: ċertament ma jridx ifakkarna li għamel snin sħaħ jgħajjar lil Daphne Caruana Galizia bħala r-"reġina tal-ħdura" u s-"saħħara tal-Bidnija" u li diskors bħal dan kien spiċċa għen lill-qattiela tagħha biex jeħislu minnha u fl-istess waqt jibqgħu igawdu l-impunità.

Din id-darba aħna l-ġurnalisti jeħtieġ li nibqgħu magħqudin bejnietna.

Jeħtieġ li nagħlqu għajnejna għad-difetti individwali tagħna u nservu ta' appoġġ għal xulxin biex b'hekk ma nħallux lil min irid jifridna li tgħaddi tiegħu.

F'din it-taqtigħa li ninsabu għaddejjin minnha, stennew li l-attakki jkomplu jintensifikaw.

M'għandniex għalfejn inkomplu nwaħħlu fina nfusna.

Bis-saħħa tal-għaqda ta' bejnietna, l-verità se titla' fil-wiċċ.

U meta dan iseħħ, dawn l-attakki jkollhom jieqfu ħesrem.

Previous: Għadu ma xebgħax jiġġakbina lil sħabu Next: Tgħid ninsabu fuq l-għatba ta' bidla storika? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kollox ta' taħt fuq

David Casa dalgħodu ħareġ mill-għatba tal-Qorti qisu mhux hu.

Ma kienx liebes il-manetti li jrid ilibbislu Manwel Mallia.

S'issa.

Huma bosta li jistaqsu kif inhi dil-biċċa li donnu Joseph Muscat igħaddiha lixxa f'kollox.

X'aktarx jiġri hekk għax jinqeda' b'riġment ta' qaddejja u ta' lagħqa biex jitkellmu u jaġixxu b'mod skandaluż.

Inqeda' b'kunsillier tal-Belt Valletta biex jipprova jeħles mill-mafkar ta' Daphne Caruana Galizia fi Triq ir-Repubblika u meta għarralu, inqeda' b'qaddejja fidili oħra li qiegħdu fuqu ritratt tal-eroj tiegħu Duminku Mintoff u dan f'attentat biex jipprovoka reazzjoni li seta' mbagħad jisfrutta.

Bit-tama li jipprovoka r-rabja, qabbad lill-impjegati tal-partit tiegħu biex jiffastidjaw lill-familja ta' Daphne bil-ġbid ta' video recording f'wiċċhom u dan biex jipprova jwassal il-messaġġ infami tiegħu li dawn huma l-familja tas-"saħħara".

Ġiegħel lir-regolatur tal-ippjanar li jqum mir-raqda perpetwa tiegħu biex mit-toroq jitneħħew posters b'messaġġi ta' protesta kontrih, liema posters l-operatur kellu l-"ardir" li jaċċetta.

Ġiegħel riġment ta' qaddejja biex minn fuq l-internet jippruvaw jiffastidjaw, jintimidaw u joħonqu l-fehmiet tal-oppożizzjoni: ibda' b'Neville Gafà, Rosianne Cutajar u Robert Musumeci li jiktbu taħt isimhom u li jerfgħu ir-responsabbilità ta' dak li jiktbu u kompli bil-lagħqa anonimi li jgaraw il-ġebla u mbagħad jaħbu idhom.

U l-bieraħ qabbad lil wieħed mill-eks ministri tiegħu biex jitkellmu għalih f'attentat iddisprat biex ibeżżgħu lil David Casa milli jippreżenta lill-Maġistrat kopja midfuna tal-investigazzjoni tal-FIAU.

David Casa ilu jgħid għal ġimgħat sħaħ li f'idejħ għandu dan ir-rapport li, skont hu, fih provi li jistgħu iwasslu biex Konrad Mizzi jispiċċa l-ħabs.

Dalgħodu ħadd ma staqsieh jekk il-pulizija kinitx talbitu jkunx lest li jikkopera magħha f'investigazzjoni dwar dak li hemm fir-rapport.

Din il-mistoqsija kont tistenna li ssir li kieku qegħdin ngħixu f'pajjiż normali.

Il-fatt biss li għall-pulizija kien qisu ma ġara' xejn meta David Casa stqarr pubblikament li għandu l-provi f'idejħ ta' attivita' kriminali, jagħti raġun sħiħ lil dawk kollha li qed jipprotestaw kontra l-impunità li hawn fil-pajjiż.

David Casa ma marx il-Qorti llum għall-għarrieda u mingħajr ma stqarr minn qabel ir-raġuni għala kien se jidħol il-Qorti.

U, għal ġieħna, għall-pulizija qiesu ma ġara' xejn!

Jeħtieġ li tifhmu sew dak li qed ngħid, jekk jogħġobkom.

Għaliex hemm bosta li għad m'humiex jifhmu għal kollox.

Jekk jien kelli nħabbar minn fuq ir-radju li għandu f'idejja informazzjoni li Ċikku qatel lil martu, hi ħaġa minn ewl id-dinja li l-pulizija jibgħatu għalija biex jistaqsuni x'naf u kif sirt naf.

Dan m'hu xejn ħlief sens komun.

Il-pulizija għalhekk qiegħda hemm.

U dan kien eżatt dak li l-pulizija naqset li tagħmel kemm David Casa ħabbar ilu li kellu informazzjoni dwar reati kriminali li tagħhom tista' teħel ikla ħabs żul minn hemm.

U sal-bieraħ Joseph Muscat sab qaddej f'Manwel Mallia li għoġbu jhedded bil-ħabs lil David Casa kemm il-darba dan jazzarda li jikkollabora mal-istituzzjonijiet tal-istat fl-investigazzjoni ta' dawn ir-reati kriminali.

Malta: pajjiż fejn kollox jinsab ta' taħt fuq.

Uffiċjalment.

Biex nikkwota minn Chris Hedges: għandna prim ministru li jrid lit-tobba jeqirdulna s-saħħa, lill-avukati tagħna li jeqirdulna l-ġustizzja, lill-universitajiet tagħna li jeqirdu t-tagħlim, lix-xandara li jeqirdu l-informazzjoni, lill-pulizija tagħna li teqred il-libertà, lir-reliġjonijiet tagħna li jeqirdu l-morali u lill-banek tagħna li jeqirdu l-ekonomija.

Previous: Jixirqilna aħjar Next: Id-dinja qed issegwi kulma qed jiġri window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Id-dinja qed issegwi kulma qed jiġri

Moviment tas-soċjetà ċivili li twaqqaf wara l-assassinju ta' Daphne Caruana Galizia jixtri spazju fuq 3 billboards li qabel kienu qed jintużaw biex jirreklamaw il-birra u offerti ta' vaganzi barra minn Malta.

S'hawnhekk fil-midja lokali dan ma qanqal l-ebda interess partikolari.

Il-Gvern ineħħi l- billboards f'inqas minn 12-il siegħa.

U l-istorja ddur id-dinja.

Il-Politico rrappurtatha dalgħodu u din hi l-istorja f' The National tal-Emirati Għarab Magħquda.

U stennew li tkompli tinfirex aktar.

Issa madwar id-dinja kollha kulħadd qed jaqra l-messaġġi: "Ġurnalista assassinata.

L-ebda ġustizzja", "Pajjiż misruq.

L-ebda ġustizzja" u "L-ebda riżenji.

L-ebda ġustizzja".

L-iskużi li l- billboards m'għandhomx il-permessi meħtieġa ma jimpressjonaw lil ħadd.

Is-sinifikat tal-istorja jinsab fil-messaġġ li kellhom fuqhom il- billboards u li l-Gvern ħa azzjoni mill-ewwel biex joħonqu.

Issa aktar nies qed jaraw dawk il-messaġġi madwar id-dinja...ħafna aktar milli qatt setgħu jittamaw li jaqrawhom nies id-dimostranti tal-#occupyjustice meta ppjanaw il-protesta tagħhom.

Reddit ippubblikat ir-rapport tat-Times of Malta dwar l-inċident u dan ħoloq dibattitu sħiħ dwar is-sitwazzjoni attwali f'Malta.

Dawk li qed jikkummentaw ma jistgħux jifhmu kif gvern qed iġibha bi kbira dwar "l-illegalità" ta' numru ta' billboards (forsi għax twaħħlu mal-ħajt il-ħażin? forsi għax huma ikbar milli permess?) meta l-messaġġ tal-istess billboards jipprotesta kontra "l-illegalità" tal-qtil ta' ġurnalista b'karozza bomba.

Kif kiteb Matthew Caruana Galizia: They use the letter of the law to break its spirit. #DaphneCaruanaGalizia

https://t.co/NOjE6VSMAI — Matthew Caruana Galizia (@mcaruanagalizia) February 17, 2018 Il-ħeġġa li wieħed joħnoq il-vuċi ta' protesta ma tantx jirrifletti tajjeb fuq gvern li ma jistax jispjega għalfejn dik li fi kliemu stess kienet "l-aktar ġurnalista ħarxa fil-kritika fil-konfront tiegħu" spiċċat assassinata.

Ma jafux li d-dinja qed issegwi kulma qed jiġri!

Previous: Kollox ta' taħt fuq Next: L-għira tad-dinja?

Mhux tant. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jixirqilna aħjar

Stqarrija ta' #occupyjustice: Ġurnata wara li l-billboards li tellgħu l-grupp #occupyjustice tneħħew mill-awtoritajiet, l-attivisti nġabru quddiem Kastilja bl-istess messaġġi fuq banners biex iħalluhom taħt it-taraġ ta' Kastilja.

"Jekk taħseb illi se tagħlqilna ħalqna billi tneħħi l-billboards li tellajna, jew billi turi snienek u tiżra' l-biża' anki fil-persuni tan-negozju li jippruvaw jgħinuna niġġieldu sabiex jerġa' jkun hemm il-ġustizzja f'pajjiżna – sejjer żball," qalet kelliema ewlenija ta' #occupyjustice.

L-attivisti appellaw lill-Prim Ministru bil-kliem ta' Sir Winston Churchill: "tista' tkompli tagħmlilna l-bsaten fir-roti iżda aħna ser inkomplu niddefendu l-gżira tagħna, irrispettivament mill-prezz li ser inħallsu... qatt m'aħna ser inċedu."

Fl-istqarrija, l-attivisti qalu lill-Prim Ministru biex jirrifletti fuq il-messaġġ tagħhom u żiedu li kienu ser ikomplu jirrepetu sakemm iħossu l-ħtieġa: A JOURNALIST MURDERED.

NO JUSTICE."; "A COUNTRY ROBBED.

NO JUSTICE."; "NO RESIGNATIONS.

NO JUSTICE."

(TINQATEL ĠURNALISTA.

ĠUSTIZZJA XEJN PAJJIŻNA JINSTERAQ.

ĠUSTIZZJA XEJN....

RIŻENJI XEJN.

ĠUSTIZZJA XEJN) Huma qalu ukoll: "Il-fatt illi dawn il-billboards tniżżlu, b'disprezz għad-dritt tagħna li nesprimu ruħna u li nipprotestaw u li npoġġu mistoqsijiet li jniggżu dwar kif il-gvern tiegħek irnexxielu jdgħajjef is-saltna tad-dritt f'pajjiżna, jikonferma biss il-ħtieġa illi aħna nkomplu nipperseveraw bl-għajta tagħna."

Staqsew għaliex għaddew erba' xhur u ħadd għadu ma jaf min ordna l-assassinju ta' Daphne Caruana Galizia li kienet qed tikxef eżempji atroċi ta' korruzzjoni.

L-attivisti staqsew x'kien l-interess tal-Prim Ministru illi jżomm lill-Ministru Konrad Mizzi u liċ-Chief of Staff tiegħu, Keith Schembri – li t-tnejn huma implikati f'atti serji ta' korruzzjoni – fil-karigi tagħhom.

"Għaliex għadu ma keċċihomx?

X'qed jistenna?"

L-attivisti ta' #OccupyJustice qalu illi jridu jagħmluha ċara illi ma kisru l-ebda liġi billi huma krew billboards mingħand persuni privati.

Huma ffirmaw il-kuntratti meħtieġa, l-invoices u t-taxxi ġew mħallsa kollha u kellhom garanzija bil-miktub illi l-billboards kellhom il-permessi neċessarji.

Terġa' u tgħid, l-Awtorità tal-Ippjanar għażlet dik il-ġurnata u dak il-ħin biex tneħħi dawn il-billboards meta Malta tinsab mimlija billboards li żgur huma illegali, billboards illi l-partiti politiċi użaw mingħajr xkiel għall-għanijiet tagħhom. #occupyjustice huwa grupp ta' nisa ddeterminati li jiġġieldu għal dak li huwa korrett, għall-ġustizzja u għal soċjetà ġusta u ugwali.

"Aħna #Occupyjustice.

Ma niffurmaw parti minn EBDA partit politiku.

Aħna attivisti li nippretendu l-ogħla livell ta' tmexxija trasparenti u għaqlija (good governance) minn dawk li jokkupaw karigi t'awtorità f'pajjiżna."

Il-motto tagħhom hija: Din hija darna, dan hu pajjiżna, u aħna l-poplu tiegħu.

Nippretendu aħjar, ħaqqna aħjar, neżiġu aħjar.

Previous: Ippużar ħdejn is-sodda Next: Kollox ta' taħt fuq window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


ISMA': Ħrejjef minn Pajjiż is-Serenità

Miktuba minn Lizzie Eldridge.

Produzzjoni Pia Zammit.

Previous: Kampanja għall-Vot 16 Next: Il-lejla il-Kunsill Lokali tal-Belt Valletta se jiddiskuti proposta biex jitneħħew fjuri u xemgħat minn madwar il-Monument tal-Assedju l-Kbir window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-lejla il-Kunsill Lokali tal-Belt Valletta se jiddiskuti proposta biex jitneħħew fjuri u xemgħat minn madwar il-Monument tal-Assedju l-Kbir

Il-lejla fis-18.30, il-Kunsill Lokali tal-Belt Valletta ser jiddiskuti mozzjoni mressqa minn wieħed mill-Kunsilliera biex jitneħħew il-fjuri, xemgħat u messaġġi li tħallew min-nies madwar il-monument tal-Assedju l-Kbir b'tifkira ta' Daphne Caruana Galizia bi protesta kontra l-impunita' kontinwa ta' dawk li ordnaw l-assassinju tagħha jew kienu l-id moħbija wara dan il-qtil.

Mill-blog tiegħu mħallas mill-gvern, Glenn Bedingfield saħħan il-qiegħa għad-diskussjoni tal-lejla.

U biex issir aktar pressjoni fuq il-Kunsill Lokali tal-Belt Valletta qed jippruvaw jimmobilizzaw l-appoġġ għal din il-manuvra stil faxxista kontrollata mill-istat.

Jason Micallef, Emmanuel Cuschieri u oħrajn diġa' qed ixammru kmiemhom b'antiċipazzjoni tal-laqgħa tal-lejla.

Qegħdin igħidu li "l-liġijiet għandhom jiġu obduti" mingħajr ma jgħidu għal liema liġijiet qed jirreferu.

Jekk igħidulna għal-liema liġijiet qed jirreferu, min se jkun l-ewwel li joħroġ għan-nofs biex jarresta lill-President hi u tqiegħed il-fjuri mal-istess monument fit-8 ta' Settembru li ġej?

L-ironija tinsab fil-fatt li jekk il-Kunsill jasal biex jaqbel l-mozzjoni, dan ikun qed imur lil hinn mill-poteri li għandu.

Huwa l-gvern ċentrali biss li għandu s-setgħa mogħtija mil-liġi li jagixxi fuq kwistjonijiet li għandhom x'jaqsmu mal-Monument tal-Assedju l-Kbir – l-istess gvern ċentrali li, xahar ilu, ma damx wisq biex ordna t-tneħħija tal-flokkijiet bil-kliem "crooks-everywhere" li tal-#occupyjustice kienu qiegħdu fuq diversi monumenti madwar il-pajjiż.

U għaliex jifhmu sew dan is-sit speċifiku faċċata eżatt tal-Qrati jqajjem ċerta sensittivita' u għaliex jafu wkoll li għandhom bżonn skuża biex jippruvaw jinħbew warajha, qegħdin jagħmlu minn kollox biex jagħmlu pressjoni fuq il-Kunsill Lokali tal-Belt Valletta.

Il-lejla jien se nkun preżenti fil-Kunsill Lokali tal-Belt Valletta – il-lok fejn qabel kien hemm il-Cafe' Premier – u nittama li jkolli l-opportunita' li ninsisti dwar id-dritt ta' kull ċittadin li jipprotesta dment li ma jkun qed iweġġa' ħadd.

Glenn Bedingfield il-bieraħ wissa' lil kulħadd li l-fjuri u x-xemgħat jipprovokaw u jiġġustifikaw il-vandaliżmu.

Dawk iċ-ċittadini li għandhom għal qalbhom il-libertajiet basiċi ma jistgħux joqgħodu għal stqarrijiet infami bħala dawn.

Previous: ISMA': Ħrejjef minn Pajjiż is-Serenità Next: Fejn min jonqos iħallas window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Fejn min jonqos iħallas

Il-pulizija Iżraeljana għadha kemm irrakkomandat li l-prim ministru Benjamin Netanyahu jiġi mixli dwar allegat tixħim.

Hekk kif l-avukat ġenerali beda' jwieżen din ir-rakkomandazzjoni – proċess li jista' jdum ix-xhur – Benjamin Netanyahu iddikjara li se jibqa' jservi bħala prim ministru.

Huwa jgħid li jinsab konvint li l-akkużi li jistgħu jinġiebu kontriħ se jisfumaw fix-xejn.

Dwar din l-istorja kien hemm min ġibidli l-attenzjoni dwar kif jitħallew jaħdmu l-istituzzjonijiet f'pajjiżi oħra b'kuntrast ma' dak li qed jiġri hawn.

Madankollu din il-ġrajja fakkritni f'prim ministru Iżraeljan ieħor.

Wieħed li spiċċa l-ħabs minħabba l-passi effettivi li kienu ħadu l-istituzzjonijiet ta' dak il-pajjiż.

Dan il-prim ministru kien Ehud Olmert li kien ġie misjub ħati ta' reati li kkommetta meta serva ta' sindku ta' Ġerusalemm u ministru tal-kummerċ tal-Iżrael.

Qabel spiċċa l-ħabs u waqt li kien prim ministru Ehud Olmert kien issemma' fl-aħbarijiet f'Malta.

Kien fiż-żmien meta Lawrence Gonzi kien prim ministru u fiż-żmien li matulu Malta kienet se tagħżel il- power station il-ġdida, kuntratt li eventwalment intrebaħ mid-ditta Daniża BWSC.

Ġara li ħabib ta' Ehud Olmert kien qed jikkompeti biex jirbaħ il-kuntratt tal- power station .

U Ehud Olmert ittanta jintervjeni.

Biex jimbotta l-interessi tal-ħabib tiegħu, ipprova jagħmel kuntatt mal-prim ministru ta' Malta.

Iżda l-prim ministru ta' Malta wera' li ma xtaqx ikellmu għaliex f'Malta dak iż-żmien, fejn jidħlu kuntratti bħal dawn, il-politiċi ma kinux jindaħlu fejn ma jesagħħomx.

Iżda wieħed ma jistax ilum lil Ehud Olmert.

Dan kien jaf b'politiku ieħor minn Malta, li dak iż-żmien kien fl-oppożizzjoni, li kien jaħsibha mod ieħor dwar affarijiet bħal dawn.

B'kuntrast ma' Lawrence Gonzi, Joseph Muscat ma kienx se jiskrupla li jaqbeż għal interessi privati.

U l-Partit Laburista organizza laqgħat biex fihom jiġu diskussi l-interessi tal-ħbieb ta' Ehud Olmert.

Joseph Muscat kien tkellem dwar il-kwistjoni ma' dak li kien l-ambaxxatur Iżraeljan għal Malta.

Tkellmu dwar kif il-ħbieb komuni ta' Joseph Muscat u ta' Ehud Olmert ikunu jistgħu jiġu ppremjati bil-kuntratt tal- power station .

U, biex jaqdu dawn l-interessi, tal-Labour dlonk niedew kampanja malizzjuża u giddieba li mbagħad spiċċat sfumat fix-xejn anke wara li telgħu fil-gvern u allura kellhom il-mezzi kollha għad-dispożizzjoni tagħhom biex jinvestigaw u jieħdu passi kontra min suppost kiser il-liġi.

L-iskop tagħhom qatt ma kien li jiġġieldu kontra l-korruzzjoni.

Xogħolhom kien li jiddefendu lill-korrotti.

Ħaġa li anke mill-oppożizzjoni rrendiethom korrotti.

Dan l-aġir tana xamma ta' dak li kien qed jinħema.

Joseph Muscat ma kellu ebda skrupli li jaħdem ma' interessi privati korrotti għall-benefiċċju tiegħu u waqt li kien għadu fl-oppożizzjoni kien iqis l-għoti tal-kuntratti pubbliċi bħala bħala biċċa negozju bil-għan li jġib il-quddiem l-interessi personali tiegħu.

Sieħbu l-eks prim ministru Iżraeljan Ehud Olmert spiċċa l-ħabs.

Dak hu li jseħħ f'pajjiżi fejn min jonqos iħallas.

Previous: Il-lejla il-Kunsill Lokali tal-Belt Valletta se jiddiskuti proposta biex jitneħħew fjuri u xemgħat minn madwar il-Monument tal-Assedju l-Kbir Next: Economist IU: "Riskju li investituri jibdew iwarrbu lil Malta" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Economist IU: "Riskju li investituri jibdew iwarrbu lil Malta"

F'rapport pubblikat illum l-Economist Intelligence Unit (EIU), hi u tanalizza l-impatt tal-assassinju ta' Daphne Caruana Galizia kkonkudiet li "fl-isfond tal-assassinju ta' Daphne Caruana Galizia, s'issa ma jidhirx li d-dawl internazzjonali li nxteħet fuq il-korruzzjoni u fuq il-kriminalita' organizzata f'Malta kellu xi mpatt negattiv fuq l-ekonomija Maltija.

Madankollu, jekk jispuntaw każijiet oħra ta' korruzzjoni u ta' kriminalita', il-ħsara għar-reputazzjoni ta' Malta taf tkun kbira ħafna u jkun hemm ir-riskju li l-investituri jibdew iżommu 'l bogħod minn xtutna".

Din m'hi xejn ħlief twissija għal Malta meta wieħed iqis li, fl-isfond tal-allegazzjonijiet kollha ta' korruzzjoni li ma ġewx investigati u tal-inkjesti li għad ma ġewx konkjużi, hija ħaġa kważi ċerta li għad trid titla' fil-wiċċ aktar informazzjoni dwar il-korruzzjoni u l-kriminalita' organizzata f'Malta.

Ir-rapport tal-EIU jkompli jgħid li "l-awtoritajiet Maltin, bil-mezzi tax-xandir internazzjonali ffokati kif inhuma fuq Muscat u fuq il-gvern immexxi minnu, qed jippruvaw jikkontrollaw il-ħsara politika li ġiet ikkaġunata wara li seħħ l-assassinju.

Il-gvern, li jinsab taħt pressjoni kbira biex jindirizza l-kollass tas-saltna tad-dritt, jinsab ħerqan biex juri li qed jieħu azzjoni konkreta favur il-liberta' tal-kelma.

Abbozz ta' liġi li jabolixxi l-libelli kriminali ilu pendenti fil-Parlament għal sena sħiħa, iżda din il-liġi m'hix ser tindirizza l-problema ta' ġurnalisti mhedda b'kawżi li jiswew flejjes li ma jlaħħqux magħhom".

Dawk il-qlafat li l-bieraħ wrew il-ħdura għamja tagħhom fil-konfront ta' Daphne Caruana Galizia u fil-konfront ta' dawk li tlaqqmu bħala "nazzjonalisti", bla dubju ser iwaħħlu f'Daphne għal dak li kollu li għad irridu niffaċċjaw.

U ser iwaħħlu f'kull minn ser ikompli jfittex il-verita' dwar il-kruha u l-firxa tal-korruzzjoni li teżisti f'Malta.

Huma l-korrotti li jaħtu għad-diżastri li għad irridu naraw ma' wiċċna.

Iżda dawn ċertament m'humiex jinkwitaw.

Ħobżhom qed jinħema ġmielu band'oħra waqt li aħna irridu nibqgħu ngħumu fil-ħmieġ li ser iħallu warajhom.

Previous: Fejn min jonqos iħallas Next: Jekk int ġurnalist, itlaq mill-IĠM: ħallih għall-qaddejja tal-Istat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kumpannija fl-istess grupp ta' Steward tapplika biex tiġi dikjarata falluta

Remington Outdoor Company Inc., kumpannija li bħal Steward Health Group hi proprjetà ta' Cerberus Capital Management, għadha kemm applikat biex tiġi dikjarata falluta u dan minħabba dejn li għandha ta' ftit inqas minn biljun dollaru Amerikan.

Remington hi waħda mill-ikbar ditti Amerikani li tipproduċi l-armi tan-nar.

Skond rapport imxandar minn Reuters , Remington stqarret li ser tirċievi finanzjament fallimentari ta' $145 miljun biex il-kumpannnija tkun tista' tħallas dejnha permezz ta' proċess legali imsejjaħ "Kapitlu 11".

Remington għandha l-ħsieb li tapplika fil-Qorti Fallimentari ta' Delaware biex tiġi dikjarata falluta biex b'hekk tkun tista' tiżgiċċa minn madwar $700 miljun f'dejn.

Bħala riżultat tal-proċeduri fallimetari li ser jittieħdu Cerberus Capital Management LP, kumpannija privata li hi sid Remington, m'hux se tibqa' proprjetarja tal-kumpannija.

Il-kredituri tal-kumpannija, fosthom Franklin Templeton Investments u JPMorgan Asset Management, se jigħataw ishma bi ħlas tal-kreditu li għandhom.

Stewart Health Group, li hi proprjetà ta' Cerberus Capital Management, dan l-agar akkwistat mingħand il-Vitals l-isptarijiet Karin Grech, San Luqa u l-Isptar Ġenerali ta' Għawdex wara li l-gvern ta l-kunsens tiegħu biex seta' jsir it-trasferiment.

Skond rapport riċenti mxandar fuq Times of Malta , Stewart Health Group biegħ lill-iżviluppaturi sptar f'Massachusetts wara li dan l-isptar kien ingħalaq għax ma kienux qed isiru biżżejjed profitti minnu.

Previous: Jekk int ġurnalist, itlaq mill-IĠM: ħallih għall-qaddejja tal-Istat Next: Pazjenti Amerikani mdejqin bl-inkursjoni ta' Steward f'Malta window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });